Tanja Karpela

Tanja Tellervo Karpela (ent. Saarela (2006–2008), Karpela (1995–2006 ja 2008–), o.s. Vienonen, s. 22. elokuuta 1970 Salo) on suomalainen entinen missi ja poliitikko. Nykyisin hän toimii erikoisetsintäkoirien kouluttajana Suomessa ja keski-euroopassa.

Karpela toimi Suomen Keskustan kansanedustajana 1999–2011 ja kulttuuriministerinä Jäätteenmäen ja Vanhasen hallituksissa 2003–2007. Hän on vuoden 1991 Miss Suomi ja on toiminut myös mallina. Koulutukseltaan Karpela on sosionomi (AMK) ja ammattitutkinnon suorittanut eläintenkouluttaja. 

Jätettyään eduskunnan ja politiikan vuoden 2011 vaaleissa Karpela vetäytyi julkisuudesta eikä ole sen jälkeen antanut haastatteluja. Nykyisin Karpela toimii koirien kouluttajana.

Missi 
Tanja Vienonen valittiin Miss Suomeksi vuonna 1991. Hän oli 20-vuotias, 171 senttimetriä pitkä, 54 kilogrammaa painava ja rinnan-, vyötärön- ja lantionympärysmitoiltaan 94–60–94. Muista kolmen viime vuosikymmenen suomalaismisseistä Vienonen erottui uhkeudellaan, koska yleisesti missin optimimittoina pidettiin 90–60–90. Häntä pidettiin missiksi melko lyhyenä.

Karpela edusti Suomea Miss Universum -kilpailuissa 1991 Yhdysvaltain Las Vegasissa, mutta hän ei menestynyt. Miss Eurooppa -kilpailussa hän pääsi finaaliin. Ennen Miss Suomi -titteliä Karpela valittiin Miss Turuksi 1989, Miss Yyteriksi 1990 ja Aurinkotytöksi 1990.

Vuonna 1994 Animalia palkitsi hänet yhtenä kolmesta missistä turkisten vastustamisesta. Lisäksi Karpela on toiminut Suomen Eläinsuojeluliiton vapaaehtoisena eläinsuojeluneuvojana.

Kansanedustaja ja ministeri 
Karpela valittiin eduskuntaan Uudeltamaalta 1999 Suomen keskustan edustajana. Vuoden 2003 eduskuntavaaleissa hän oli Uudenmaan äänikuningatar jättäen 19 169 äänellään taakseen esimerkiksi Suvi-Anne Siimeksen ja Antti Kalliomäen. Hän nousi Jäätteenmäen hallitukseen 2003 kulttuuriministeriksi. Hallituksen erottua Karpela jatkoi samassa tehtävässä II opetusministerinä pääministeri Vanhasen hallituksessa.

Vuoden 2007 eduskuntavaaleissa Karpela valittiin uudestaan eduskuntaan, hän sai Uudeltamaalta 5 712 ääntä.

Espoolainen sosiaalidemokraattinen kaupunginvaltuutettu ja nykyinen kansanedustaja Maria Guzenina-Richardson on väittänyt, että Tanja Karpela olisi alun perin halunnut SDP:n kansanedustajaksi, mutta SDP ei häntä huolinut. Karpela on kumonut väitteen. Maaliskuussa 2010 Karpela ilmoitti että hän ei pyri enää eduskuntaan vuoden 2011 eduskuntavaaleissa. Karpela on saanut kansanedustaja- ja ministeriuransa jälkeen vuosina 2011-2022 sopeutumiseläkettä.

HE 28/2004 tekijänoikeuslaki 
Karpela oli kulttuuriministerinä esittelijänä hallituksen Jukka Liedeksen esityksessä HE 28/2004 Suomen tekijänoikeus- ja rikoslain muutoksessa. Muutos herätti voimakasta keskustelua. Lain säätämisen edellyttävä tekijänoikeusdirektiivi annettiin 22. toukokuuta 2001 ja sen edellyttämät lait olisi pitänyt säätää 22. joulukuuta 2002 mennessä. Euroopan unionin mahdolliset uhkasakot pakottivat säätämään lain nopeasti sellaisenaan ilman esitetyn arvostelun tai ponsiehdotusten mukaista korjaamista. Karpela perusteli julkisesti tekijänoikeuslain ankaruutta direktiiveillä, mutta jälkeenpäin ilmeni, että perustelut olivat virheelliset. Eri maiden saman direktiivin perusteella säädetyissä tekijänoikeus- tai immateriaalilaeissa, kuten Ranskan immateriaalilaissa, on eroja muun muassa sallitun kopioinnin suhteen.

Kopiosuojausten murtamisesta eurokansanedustaja Henrik Lax sai seuraavan kirjallisen vastauksen Euroopan unionin komissiolta: "Koska tämä direktiivi ei vaadi rikosoikeudellisia seuraamuksia tehokkaan teknisen toimenpiteen kiertämisestä, ei komissio ole myöskään antanut ohjeita jäsenmaille tässä asiassa." Tämä oli yksi niistä kohdista, joiden kriminalisointia Karpela perusteli suoraan EU:n vaatimuksena.

Internet-sensuuri 

Karpela sai joulukuussa 2005 kansalaisoikeusjärjestö EFFI ry:n myöntämän Big Brother -palkinnon kouluihin ja kirjastoihin ajamastaan internetin esto-ohjelmasta, jolla on tarkoitus sensuroida epäilyttäviä www-sivuja automaattisesti avainsanojen perusteella jättäen estokriteerien varsinaisen määrittelyn ohjelmaa myyvän yrityksen tehtäväksi.

Yksityiselämä 
Missivuotenaan Tanja Vienonen seurusteli ja oli kihloissa marokkolaistaustaisen tanssijan Simon Kraitisin kanssa. Vuonna 1993 Vienonen tuomittiin rattijuopumuksesta 75 päiväsakkoon. Hän selitti paenneensa väkivaltaisesti käyttäytynyttä miesystäväänsä Totti Karpelaa. Vienonen ja Karpela avioituivat kesällä 1995. Heillä on vuosina 1995 ja 1998 syntyneet lapset. Pari erosi vuonna 1999.

Vuonna 2003 Karpela kihlautui silloisen valtiovarainministeri Sauli Niinistön kanssa, mutta kihlaus purkautui kesällä 2004.

Vuonna 2006 Karpela avioitui elokuvaohjaaja Olli Saarelan kanssa ja otti tämän sukunimen. Marraskuussa 2007 Tanja Saarela haki eroa miehestään, ja seuraavan vuoden helmikuussa hän otti käyttöön entisen sukunimensä Karpela. Karpela ja Saarela peruivat avioeronsa maaliskuussa 2008, mutta jättivät lopullisen avioerohakemuksen 12. kesäkuuta 2008. Avioliitto oli lapseton.

Marraskuussa 2008 Karpela kihlautui myyntipäällikkö Janne Erjolan kanssa ja he avioituivat huhtikuussa 2009. Karpela säilytti ensimmäisen aviomiehensä sukunimen. Karpelalla ja Erjolalla on syyskuussa 2009 syntynyt lapsi.

Karpela on verrannut yksityiselämäänsä kohdistuvaa runsasta mediahuomiota perheväkivaltaan.

Nykyisin Karpela toimii koirien kouluttajana sekä Suomen koirien turvakoti ry:n puheenjohtajana.

Työ- ja saavutukset erikoisetsintäkoirakouluttajana 
Karpela on Eläintenkouluttaja (AT) ja toimii erikoisetsintäkoirien kouluttajana kansainvälisessä International K9 Institutessa, Kaer Oy:ssä sekä Luxemburgissa koirien hyvinvointikeskuksessa Martha&Friends.  

Karpela on kouluttautunut eläinten kouluttajaksi (AT), sekä erikoistunut työkoirien koulutukseen erikoisammattitutkinnossaan ja toimii työssään työkoirien kouluttajana ja ohjaajana.

Karpela kouluttaa erikoisetsintäkoiria, erityisesti luontokartoituskoiria luonnon monimuotoisuuden seurantaan ja mittaamiseen sekä räjähdekoiria kiviainestyömaille ja louhoksille työturvallisuuden parantamiseen. 

Karpela toimii koirankoulutusvastaavana kahdessa EU-rahotteisessa LIFE suojeluhankkeessa. Lisäksi hän kouluttaa lutikkakoiria ammattikäyttöön tuholaistorjunnan tueksi. 

Hän on toiminut Eläintenkouluttajat ry:n puheenjohtajana vuosina 2019-2020.

 - Kirjassa Tanja Karpela kertoo haastattelumuotoisesti urastaan, elämästään ja suhteestaan julkisuuteen

Lähteet

Kirjallisuutta

Aiheesta muualla 

 
 Tanja Karpelan kotisivut.
 Tanja Karpela puhuu julkisuudesta Ylen Elävä arkisto.
 "Ja kamera seuraa Karpelaa..." Ylen Elävä arkisto.
 Tanja Vienonen Senegalissa Ylen Elävä arkisto.

Suomen kulttuuriministerit
Kansanedustajat
Uudenmaan vaalipiiri
Suomen Keskustan poliitikot
Miss Suomi -kilpailun voittajat
Vuonna 1970 syntyneet
Elävät henkilöt
Seulonnan keskeiset artikkelit